SA beweeg waarskynlik gou na vlak 1Pres. Cyril Ramaphosa. (Foto: GCIS) Daar word verwag dat pres. Cyril Ramaphosa binnekort gaan aankondig dat die land na vlak 1 van die inperking gaan skuif. Ramaphosa het Dinsdag vergaderings van die presidensiële koördineringskomitee en Nedlac gelei. Die presidensiële koördineringskomitee bestaan onder andere uit premiers en ministers en tydens die vergadering is beraadslaag oor ŉ verslag van die nasionale Covid-19-bevelsraad rakende die land se reaksie op die pandemie. Tydens die Nedlac-vergadering is op ŉ aksieplan vir ekonomiese herstel ooreengekom wat nou deur die kabinet oorweeg en gefinaliseer sal word. Die kabinet sal na verwagting nou vergader om ŉ besluit te neem oor of die inperking afgeskaal kan word. Dr. Zweli Mkhize, minister van gesondheid, is versigtig optimisties dat Suid-Afrika deur die ergste van die Covid-19-pandemie is en sy departement het aanbeveel dat die afsonderingsregulasies verslap word. Dit sluit in regulasies rakende die aandklokreël, die verkoop van alkohol, godsdienstige byeenkomste asook reisbeperkings. Die DA het ook ŉ beroep gedoen op Ramaphosa om die aandklokreël af te skaf, alle sektore van die ekonomie te open, internasionale reis toe te laat en ŉ normale skoolweek toe te laat. DA-leier John Steenhuisen. (Foto: Armand Hough/ANA) “Die afsonderingsregulasies moet heeltemal en onmiddellik beëindig word, met die uitsondering van massabyeenkomste in beperkte ruimtes. Hierdie streng en langdurige inperking het ons ekonomie, die reddingsboei van ons samelewing, in ’n ongekende krisis gedompel,” het John Steenhuisen, DA-leier, gesê. Die regering moet mense eerder vertrou om individueel verantwoordelikheid te neem in ooreenstemming met duidelike veiligheidsriglyne. Volgens Steenhuisen ontken die DA nie die risiko van ’n moontlike tweede infeksiegolf nie, al is die wetenskaplike konsensus dat die risiko daarvoor laag is. “Ons glo eerder dat die risiko wat ’n diep en langdurige depressie vir huishoudings inhou baie groter is. Verder is die herstelkoers vir besmette mense nou baie hoër as ’n paar maande gelede, terwyl die verandering in gedrag en die opbou van kudde-immuniteit daartoe bydra om die oordragkoers aansienlik te vertraag, wat die oorspronklike doel van die inperking was.” Volgens Steenhuisen is daar egter meer wat gedoen moet word as om bloot veilig terug te keer werk en skool toe. “Ons moet as ’n samelewing instem tot die ekonomiese hervormings wat ons ekonomie weer kan laat groei en wat armoede, werkloosheid en ongelykheid kan terugdryf. Ons moet wegstap van beleid wat beleggings keer soos die Nasionale Gesondheidsversekering, onteiening sonder vergoeding, batevoorskrif en die nasionalisering van die Reserwebank. Armoede is ’n dodelike pandemie in sy eie reg wat besliste optrede van ons regering vereis wat tot dusver nog nie gebeur het nie.”